8.2. Karbantartás, javítás

Kenést gépkönyv szerinti minőségben és gyakorisággal kell alkalmazni. A PLC-n keresztül a szerszámgép kenését lehet módosítani, a kenőanyag szintjét a tartályokban ellenőrizni kell. Hiba lehetőség az olajozás hiánya, esetenként nem indul el a gép, vagy leáll. A helytelen kenőanyag megválasztás a szánok berágódását és a szervomotorok tönkremenetelét eredményezi.

Fontos: az NC gépek szerelt edzett- ragasztott csúszó, vagy szerelt gördülő vezetékkel készülnek. Mivel kenésük programozott, karbantartást csak kenés szempontjából igényelnek. Hiba okok a vezetékeknél: kopások (természetes, vagy kezelési), berágódás, lazulás. Berágódást okozhat az elégtelen kenés, rossz lehúzó elemek, hibás gépápolás. Az ábra szerelt vezetéket mutat. A szabadon levő elemeket burkolni kell teleszkópos, vagy harmonikás vezetékvédővel. Ezek sérülése a fémforgács, illetve a hűtőfolyadék bejutását eredményezi, a fent említett hibákat okozza.Hibát okoznak a lazulások is.
Egyik oka a rossz beállításból ered.

Szánszerkezet beépítése

További okok a túl magas fordulatszám, túlterhelés, ütközésekből eredő feszülések, a kapcsolódó felületek hibás geometriája (furat és homlokfelület). A beépített elemek kifáradása, anyaghibája is okozhat működésbeli bizonytalanságot. Találkoztam már megrepedt tengelykapcsolóval a jeladó és a golyósorsó között, nyomtatott áramköri lemezen szakadt fóliával, letapadt kapcsolóval a referencia-ponton. Ezeket a hibákat nehéz kiszűrni, mert nem rendszeresen jelentkeznek, a hőmérséklettől, a rázkódástól függően jelentkeznek, szervízelésnél nehéz reprodukálni. A kapcsolók mozgó alkatrészeit vazelinnel vékonyan vonjuk be.

A hűtőfolyadék tartályát a használattól függően tisztítani kell. A szennyeződés mértékét legalább havonta egyszer vizsgáljuk meg. A kenőolaj a hűtővízbe csöpögve emulgeálódik, iszapot képez. Ennek eltávolítása rendszeresen szükséges. A hűtővíz pH értékét az előírt szinten kell tartani, ezt figyelni kell. Megmunkálás közben a hűtés akadozása, esetleges megszűnése komoly problémákat okoz. A hűtőfolyadéknak a hűtésen kívül a forgács eltávolítása is feladata.

A csapágyak élettartam kenésűek, karbantartást nem igényelnek. A szíjak fogazottak, trapéz, körív stb. alakú fogakkal (T, HTD, HDD). Feszességét a használattól függően ellenőrizni és utánállítani, és tisztán kell tartani. Az előtoló-motorokat szétszedni tilos!

A gépek hibaüzeneteket adnak nem megfelelő kezelés és programozás esetén, vagy ha a működés feltételei nem biztosítottak (pl. sűrített levegő nyomása kevés). A hibaüzenetek szöveges, vagy számkód formájában kerülnek megjelenítésre a képernyőn. Fő vagy mellékhajtás valamint a CNC vezérlő meghibásodása esetén feltétlenül szervizhez kell fordulni. A beépített szűrőket ellenőrzés után tisztítani, cserélni szükséges. Elektromos kapcsolókat, reléket évente egyszer szemrevételezéssel ellenőrizzük. A beégett érintkezőjű készülékeket cseréljük ki, a laza kötéseket meg kell húzni. Esetleges biztosítékok cseréjénél mindig megfelelő amperszámú és kiolvadási jelleggel bíró biztosítót alkalmazzunk. A villamos berendezések igen jó minőségű, hosszú élettartamú elemekből épülnek fel. Karbantartásra vonatkozó utasításokat a gép könyve tartalmazza [ 18] .