7.5. Szabványos M (segéd) funkciók

A CNC gépek különféle építési módjától függően (eszterga-, maró-, köszörű-, mérő-, szikraforgácsoló-gépek stb.) segédfunkciók állnak rendelkezésre az adott gépre vonatkozóan, amelyek meghatározott kapcsolási feladatokat teljesítenek. A következő kódok a DIN 66025 2. lapjából vett kivonat, amely sok géptípusra érvényes. A gyakorlatban a rendelkezésre álló gép programozásakor az adott vezérlés kezelési útmutatóját kell segítségül hívni [ 16] .

M00 Feltétlen program "ÁLLJ"
Az orsófordulat, a hűtés és az előtolás leállítása. A program folytatása "START" nyomógombbal lehetséges.

M01 Feltételes program "ÁLLJ"
A vezérlés csak akkor veszi figyelembe az utasítást, ha a kezelő a feltételt megadta (pl. egy kapcsolóval). Ha a megállásra adott a feltétel, akkor megegyezik az M00-val. Ha a dolgozó nem avatkozott be az érvényesítése végett, akkor a program feldolgozása tovább folytatódik megállás nélkül.

M02 Program "VÉGE"
A mondat összes utasításainak végrehajtása után leállítja az orsót, a hűtést és az előtolást. Általában végtelenített szalagok, kézi szerszámcserék, kézi munkadarab-fordítások, stb. esetén alkalmazzák.

Az ábra M02 hatását mutatja.

M03 Orsóforgás OJM irányban
Az orsó megindítása olyan forgásirányban, amellyel jobb-menetű csavar a munkadarabba behatolna.

M04 Orsóforgás OJE irányban
Az orsó megindítása olyan forgásirányban, amellyel a jobb-menetű csavar a munkadarabból kicsavarodna.

M05 Orsóleállítás
Az orsó leállítása a leghatásosabb módon (fékezéssel, ha van fék), a hűtés egyidejű leállítása mellett

baloldali ábra M3, a jobboldali ábra M4

Esztergagép forgásirány

M06 Szerszámcsere
Utasítás a szerszám vagy szerszámok kézi vagy automatikus cseréjére. Automatikusan kikapcsolja a hűtést és az orsóforgást. A szerszámkiválasztást ez a funkció nem végzi el.

M07 2. hűtési mód (pl. ködhűtés) bekapcsolása

M08 1. hűtési mód (pl. elárasztó) bekapcsolása

M09 Hűtés leállítása.
Minden hűtési folyamat vagy egyéb egyenértékű segédfunkció (pl. M50 kenés) leállítása.

M13 M03 + M08

M14 M04 + M08 Hűtés orsóforgással.

M30 Program "VÉGE"
A vezérlő a mondat végrehajtása után leállítja a főorsó forgását, kikapcsolja a hűtővizet, az előtolást. Számolja a befejezett programfutások számát , majd megszünteti a program végrehajtás állapotát és AUTOMATA üzemmód kezdetére áll. Ez jelentheti a programtároló visszaállást, esetleg palettacserét is. A program ismételt végrehajtása - elejétől kezdve - CIKLUS START nyomógomb megnyomásával kezdeményezhető (sza-lagvisszafutással).

M19 Főorsó indexelt megállása
A tájolt orsómegállás szükséges a szerszámcserénél, speciális szerszámok használatánál (pl. furatban alászúrás stb.) [ 17] .