5.2. Szerszámkezelés

A sokrétű munkafolyamatot az NC vezérlésű megmunkáló központok csak a legváltozatosabb szerszámkészlettel tudják megoldani. A gépek kialakításánál ezért a legnagyobb gondot a szerszámcsere megoldása jelenti. Egyszerűbb gépeknél a szerszámokat revolverfejes szerszámtartóba helyezik, azonban bonyolult munkadarabok megmunkálásához igen sok (30-100 darab) szerszámra is szükség lehet, lásd az ábrát. Ezért a gépeket szerszámtárral látják el, amelyből a gép a programnak megfelelően automatikusan helyezi a főorsóba a szükséges szerszámot, vagy előkészíti azt a revolverfejbe (parkoló szerszámállás).

Lánctáras szerszámtartó

Az automatikus szerszámváltás ideje alatt a géporsó leállítását, újraindítását a PLC vezérli. A szerszámváltó berendezés a szükséges szerszámot helycímes vagy szerszámcímes rendszer alapján keresi ki.

A helycímes rendszer esetében a szerszámokat a technológiai utasításoknak megfelelő sorrendben kell a szerszámtárba behelyezni. Ilyen rendszernél a tár megfelelő soronlévő rekesze kerül ugyanis cserehelyzetbe. A szerszámot mindig arra a helyre kell visszatenni, ahonnan a cserélő kivette. Az NC a PLC-nek zsebszámot ad, a PLC zsebben gondolkodik, mert azt kezeli le [ 18.] . Esztergáknál a szerszámváltás a revolverfej elmozdulásával valósul meg.

Szerszámcímes rendszernél a szerszámok a tárba bármilyen sorrendben behelyezhetők, ugyanis a szerszámtár a szerszámon megadott kódjel alapján áll be a csereállásba. A szerszámcímes megoldásnál tehát a szerszámok valamivel bonyolultabbak, ugyanis a szerszámtartónak a kódjelet is magán kell viselnie. Ez az úgynevezett RANDOM (változó helykódolás), ahol az új szerszám helyére teszi a visszatérő szerszámot. A szerszámkeresés lehet egy irányú UNIDIRECTIONAL, vagy két irányú BIDIRECTIONAL, ahol a legrövidebb úton keresi ki a cserélő a szerszámot [ 18] .

Szerszámcsere

A mellékidők csökkentése érdekében gyakran a szerszámváltó a szerszámtárból nem közvetlenül a főorsóba, hanem un. parkolóhelyre teszi a szerszámot . A szerszámváltó olyan kialakítású, hogy a parkolóhelyről a szerszám igen rövid idő alatt a munkahelyzetbe kerülhet [ 6] .

Elektronikus szerszámkódolás. A legújabb fejlesztéseknél programozható elektronikus tárolóelemeket (memória-chipeket) alkalmaznak. ezekben az elemekben a szerszám száma mellett az összes szükséges szerszámadat elektronikusan tárolható [ 16.] . Ezzel a CNC program lehív egy szerszámot, az összes aktuális adat beolvasható és a program-végrehajtásánál figyelembe vehető. A szerszám használata után lehetőség van a módosított értékek átvitelére a szerszámtárolóba (pl. éltartam). Így tehát minden szerszám rendelkezik a saját jellemző adataival, amelyeket felhasználnak a programok. Szerszámbeállításkor, és amikor a kezelőszemélyzet szerszámellenőrzést végez, megfelelő programozó- és leolvasóegységek szükségesek.